Anglies monoksidas

Anglies monoksidas, cheminė formulė CO, yra bespalvės, bekvapės, beskonės, degios, paprastai lengvesnės už orą ir labai toksiškos dujos.

 Smalkės 
Šnekamojoje kalboje anglies monoksidas kartais vadinamas „smalkėmis“.
Krosnyje esant aukštai temperatūrai bei deguonies trūkumui degančios medžiagos oksiduojasi ne iki galo.
Tokios sąlygos susidaro, pavyzdžiui, per anksti užstūmus krosnies sklendę.
Kartais išsiskiria balti bei aitraus kvapo dūmai kartu su anglies monoksidu, kuris neturi nei spalvos, nei kvapo.
Tiksliau būtų teigti, kad anglies monoksidas yra smalkių sudedamoji dalis.

 Gavimas 
Laboratorijoje anglies monoksidas yra gaunamas skruzdžių rūgštį dehidratuojant (140 °C) koncentruota sulfato rūgštimi:Bronius Matulis, Vitalijus Janickis, Neringa Petrašauskienė. Chemijos pagrindai . Kaunas: Technologija, 2006, 279 p. ISBN 9955-25-108-5.
 HCOOH+ H2SO4 → CO + H2SO4·H2O

 Pirmoji pagalba 
Ūmiai apsinuodijus anglies monoksidu, ligonį būtina kuo greičiau išnešti į gryną orą. Sunkiais atvejais reikia duoti deguonies ir karbogeno inhaliacijas arba 0,5-1,5 valandos patalpinti nukentėjusįjį į barokamerą ir tiekti deguonį 2-3 atmosferos slėgimu. Trinkant kvėpavimui ar jam sustojus, skirti kvėpavimo centrą dirginančius preparatus (pervitiną, lobeliną), atlikti dirbtinį kvėpavimą. Jei per 2-3 val. šios priemonės neduoda laukiamų rezultatų, taikytinas dalinis ar visiškas kraujo perpylimas.
Anglies monoksidas (smalkės) taip pat įkvepiamas ir rūkant tabaką.

 Saugumo technika 
Apsinuodijimui anglies monoksidu išvengti svarbu tinkamas įrengimų ir aparatūros, dujų vamzdynų hermetizavimas, dujų mišinių su anglies monoksidu odoravimas, efektyvi vietinė vėdinimo sistema. Garažuose, mechaninėse dirbtuvėse dirbančių variklių išmetamų dujų pašalinimui būtina naudoti specialias žarnas, kurių vienas galas užmaunamas ant išmetimo vamzdžio, o antrasis – išvedamas į atvirą orą. Svarbu sekti, kad anglies monoksido koncentraciją darbo patalpų ore neviršytų leidžiamų ribų.

 Šaltiniai 

Kategorija:Anglies junginiai
Kategorija:Oksidai